અમદાવાદ: ગુજરાત બંધના એલાનના પગલે દલિતોએ મોટા પાયે રોષ ઠાલવતાં એએમટીએસ અને બીઆરટીએસની આશરે ૧૭૦ બસ પ્રભાવિત થઈ હતી. ઠેર ઠેર રસ્તા પર આક્રોશિત લોકો ઊમટી પડતાં શહેરની બસ સેવાને સવારથી માઠી અસર પહોંચી હતી. એએમટીએસ દ્વારા આજે ૮૪૦ બસને બદલે રોડ પર ૭૮૦ બસ મુકાઈ હતી. રોજની સરેરાશ કરતાં ૬૦ બસ ઓછી દોડાવનાર તંત્રમાં સવારથી જ લોકો રસ્તા પર ઊતરતાં દોડધામ મચી ગઈ હતી. શરૂઆતમાં કલાપીનગર ખાતે સવારે ૮.૦૦ વાગ્યે દલિતોએ રૂટ નંબર ૨૮ને અટકાવી હતી. જેના કારણે કુલ ૧૧ રૂટને ડાઈવર્ટ કરવાની તંત્રને ફરજ પડી હતી. સવારે ૮.૫૦ વાગ્યે શારદાબહેન હોસ્પિટલ નજીક રૂટ નં. ૧૩૮ના આગળના કાચ તોફાની ટોળાએ તોડી નાખતાં ઉતારુઓ ભયભીત બન્યા હતા.